Na temelju članka 41. Zakona o predškolskom odgoju i naobrazbi (N.N. 10/97,107/07,94/13 i 98/19) i članka 50. i 56. Statuta Dječjeg vrtića Ploče (pročišćeni tekst), Upravno vijeće Dječjeg vrtića Ploče, na 9. redovnoj sjednici održanoj dana 10.5.2022. godine donosi

**PRAVILNIK**

**O UPISU DJECE U DJEČJI VRTIĆ PLOČE**

**I. OPĆE ODREDBE**

**Članak 1.**

Pravilnikom o upisu djece u Dječji vrtić Ploče (u daljnjem tekstu: Pravilnik) utvrđuju se mjerila i postupak upisa djece u predškolsku ustanovu Dječji vrtić Ploče u redovnom i naknadnim upisima prema odrednicama nadležnog Ministarstva za e-upise, Plana upisa i odluke o upisu što ga za redovne upise donosi Upravno vijeće vrtića, a za naknadne ravnatelj dječjeg vrtića (u daljnjem tekstu: Vrtić). Istim se utvrđuju mjerila i upis djece s teškoćama u razvoju, organizacija rada s novoupisanim polaznicima vrtića, uvjeti pod kojima dijete može biti ispisano iz Vrtića, međusobna prava i obveze davatelja i korisnika usluga: prava roditelja/skrbnika djeteta- korisnika usluga, dužnosti roditelja / skrbnika djeteta – korisnika usluga i dužnosti dječjeg vrtića – davatelja usluga.

**II. POSTUPAK UPISA DJECE U VRTIĆ U REDOVNOM UPISNOM ROKU**

**Članak 2.**

U Vrtić se upisuju djeca rane i predškolske dobi od navršenih 12 mjeseci života do polaska u osnovnu školu. Djeca mlađa od 12 mjeseci primat će se u Vrtić kada Vrtić, u dogovoru s Osnivačem, za to osigura potrebne uvjete.

U novu pedagošku godinu djeca se upisuju sukladno važećim pedagoškim standardima i mjerilima za broj djece u odgojnim skupinama, do popune postojećih kapaciteta vrtića.

Prednost pri upisu imaju djeca koja trenutno pohađaju vrtić i čiji su roditelji / skrbnici obnovili upis u redovnom upisnom roku za sljedeću pedagošku godinu.

Djeca – polaznici vrtića ne podliježu proceduri bodovanja i obnavljaju upis putem interne procedure:

* Podnošenje Zahtjeva za obnovu upisa
* Preslike osobnih iskaznica oba roditelja/skrbnika (obostrano)
* Zdravstvena dokumentacija: potvrda o sistematskom zdravstvenom pregledu djeteta predškolske dobi prije upisa u vrtić i preslika knjižice cijepljenja djeteta.
* Upisnina

**Članak 3.**

Vrtić upisuje djecu u slijedeće programe:

1. redovite 10-satne i 6-satne programe njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi koji su prilagođeni razvojnim potrebama djece te njihovim mogućnostima i sposobnostima;
2. redovitu skupinu 6-satnog programa s integriranim vjerskim odgojem;
3. program predškole – obvezan i besplatan za svu djecu u godini prije polaska u osnovnu školu koja nisu obuhvaćena nekim od redovitih programa rada vrtića;
4. program integracije djece s teškoćama u razvoju u redovite 10-satne i 6-satne skupine;
5. kraće i posebne programe ranog učenja stranih jezika, umjetničkog, kulturnog, sportskog i drugih sadržaja – prema iskazanom interesu roditelja za određeni ponuđeni program.

**Članak 4.**

Ukoliko se sva prijavljena djeca ne mogu upisati primjenjivati će se metoda bodovanja za djecu koja se prvi put upisuju u Vrtić. Metodom bodovanja se za svaku utvrđenu prednost ostvaruje određeni broj bodova, uz prilaganje određene dokumentacije kojom se pojedina prednost dokazuje, kako slijedi:

* djeca roditelja invalida Domovinskog rata ........................................ 10 bodova
* djeca bez oba roditelja ...................................................................... 15 bodova
* djeca samohranog roditelja ................................................................ 15 bodova
* dijete koje živi u domaćinstvu s jednim roditeljem, a taj roditelj je zaposlen ………………………………………………………....................... 10 bodova
* dijete oba zaposlena roditelja ............................................................ 10 bodova
* dijete iz obitelji s troje i više djece .................................................... 1 bod za svako

malodobno dijete

* djeca u udomiteljskim obiteljima ...................................................... 5 bodova
* djeca roditelja koji primaju doplatak za djecu .................................. 3 boda

**Ukoliko je vrtić u mogućnosti upisati svu prijavljenu djecu neće se primjenjivati metoda bodovanja za ostvarivanje prednosti pri upisu u Vrtić.**

Postupku bodovanja ne podliježu djeca s teškoćama u razvoju i djeca koja žive u iznimno teškim socijalnim i zdravstvenim prilikama, koja se u vrtić upisuju u skladu s zakonskim propisima iz područja socijalne skrbi.

Djecu u godini prije polaska u osnovnu školu vrtić je obvezan upisati u skladu sa važećim Zakonom o zaštiti pučanstva od zaraznih bolesti i Programom zdravstvene zaštite djece, higijene i pravilne prehrane djece u dječjim vrtićima.

**Članak 5.**

**Bodovanje djece koja se prvi put upisuju u vrtić**

Prednost pri upisu u okviru planiranog broja slobodnih mjesta po dobnim skupinama ostvaruje dijete s većim zbrojem bodova.

Ako više djece ostvari jednak zbroj bodova za upis u isti program i istu odgojnu skupinu, prednost pri upisu ostvaruje dijete starije kronološke dobi.

Zahtjev za upis s manjim zbrojem bodova može ostvariti prednost upisa u odnosu na zahtjev s većim zbrojem bodova, ukoliko za dijete s većim brojem bodova nema slobodnog mjesta u dobno pripadajućoj skupini u programu koji je roditelj izabrao.

**Članak 6.**

Djeca koja su se tijekom pedagoške godine ispisala iz jaslica ili vrtića, u novoj pedagoškoj godini ne ostvaruju prednost pri upisu već su u obvezi ponovnog upisa putem sustava e-upisi.

**Članak 7.**

Upis djece u programe vrtića provodi se prema **Planu upisa** što ga za svaku pedagošku godinu donosi Upravno vijeće uz suglasnost predstavnika Osnivača:

* Gradonačelnika Grada Ploča

U skladu s Planom upisa dječji vrtić svake godine objavljuje **oglas za redovni upis** djece u vrtić radi ostvarenja programa predškolskog odgoja.

Oglas se objavljuje:

* na oglasnim pločama centralnog i područnih vrtića,
* na mrežnoj stranici vrtića,
* javnim oglašavanjem za građanstvo (javne oglasne ploče, lokalna radio postaja).

Oglas mora sadržavati sve potrebne podatke za korisnike usluga vrtića:

* vrijeme upisa i način, odnosno poveznicu za podnošenje upisne dokumentacije,
* vrste programa u koje vrtić upisuje djecu,
* vrijeme i mjesta objave rezultata upisa.

Tijekom pedagoške godine u slučaju slobodnih kapaciteta za smještaj djece, Dječji vrtić Ploče će objaviti naknadne upise u periodu od rujna do ožujka tekuće pedagoške godine. Obavijest i termini naknadnih upisa objavit će se na službenim mrežnim stranicama i Oglasnoj ploči Centralnog vrtića.

**Članak 8.**

Roditelj /skrbnik djeteta podnosi zahtjev za upis djeteta u vrtić u roku navedenom na oglasu/obavijesti za upis. Djeca koja se prvi put upisuju u Vrtić upisuju se putem sustava e-upisi.

**Ukoliko roditeljima/skrbnicima treba pomoć u postupku elektroničke prijave u dječji vrtić, za podršku se mogu obratiti Vrtiću gdje će im biti pružena tehnička podrška.**

Uz zahtjev za upis prilaže se **obvezna dokumentacija definirana sustavom e-upisi.**

Dokaze o činjenicama važnim za ostvarivanje prednosti pri upisu (za djecu koja se prvi put upisuju u vrtić):

1. Za dijete roditelja invalida Domovinskog rata – rješenje o statusu invalida Domovinskog rata;

2. Za dijete oba zaposlena roditelja – potvrde poslodavca o zaposlenju, preslika ugovora o radu ili potvrda HZMO-a o radnom stažu

3. Za dijete koje živi u domaćinstvu s jednim roditeljem, a taj roditelj je zaposlen – potvrda poslodavca o zaposlenju roditelja, rješenje o razvodu braka ili drugi dokaz da drugi roditelj ne živi u zajedničkom domaćinstvu

4. Za dijete samohranog roditelja – dokaz o samohranosti: rodni list, smrtni list za preminulog roditelja, potvrda o nestanku drugog roditelja ili rješenje Centra za socijalnu skrb o privremenom uzdržavanju djeteta;

5. Za dijete iz obitelji s troje i više malodobne djece: za svako dijete mlađe od 18 godina rodni list ili izvadak iz matice rođenih ili potvrde s podacima o rođenju djeteta;

6. Za dijete roditelja koji primaju doplatak za djecu – rješenje / zahtjev o pravu na doplatak za djecu.

Nakon isteka roka za podnošenje prijava za upis podnositelju zahtjeva se daje termin

inicijalnog razgovora. Inicijalnom razgovoru prisustvuje dijete i barem jedan od roditelja/skrbnika te stručni tim Vrtića.

Na inicijalnom razgovoru prikupljaju se podaci o razvoju djeteta, njegovim navikama,

potrebama, obitelji i drugim specifičnostima te se dogovara period prilagodbe.

Za točnost podataka u dostavljenoj dokumentaciji odgovorni su podnositelji zahtjeva.

U slučaju osnovane sumnje u točnost podataka iz priloženih dokumenata Povjerenstvo za upis može obaviti provjeru podataka.

Po završetku inicijalnog intervjua roditelj/skrbnik se treba evidentirati u računovodstvu i preuzeti uplatnicu za upisninu

**Članak 9.**

Zahtjeve za upis razmatra Povjerenstvo za upis djece u Dječji vrtić Ploče kojeg imenuje Upravno vijeće Vrtića na rok od tri godine.

Povjerenstvo čine: ravnatelj/ica i svi članovi stručne službe Vrtića, zdravstvena voditeljica, dva odgojitelja/ice, jedan predstavnik/ca Osnivača u Upravnom vijeću Vrtića te predstavnik/ca roditelja u Upravnom vijeću Vrtića.

Povjerenstvo radi na sjednicama, a o radu Povjerenstva vodi se zapisnik. Zapisnik obavezno sadrži podatke o:

- vremenu i mjestu održavanja sjednice,

- broju prisutnih članova/ica na sjednici,

- odluke prihvaćene na sjednici,

- vrijeme zaključenja sjednice,

- potpis predsjednika/ice Povjerenstva i zapisničara.

Povjerenstvo donosi odluke većinom glasova od ukupnog broja članova /ica.

Trajanje mandata članova Povjerenstva iz reda predstavnika/ca Upravnog vijeća vezan je uz mandat u Upravnom vijeću Vrtića.

**Članak 10.**

Povjerenstvo za upis odlučuje o zahtjevima za upis djece u odgojno – obrazovni program na temelju:

* evaluacije prijava i priložene dokumentacije unutar sustava e-upisi
* analize dostavljene dokumentacije,
* cjelovitog uvida u razvojne potrebe svakog djeteta,
* rezultata inicijalnog razgovora s roditeljima/skrbnicima djece (uz prisustvo djeteta/ce) koji timski obavljaju članovi stručno-razvojne službe, uz mogućnost konzultacije s vanjskim stručnjacima radi pribavljanja mišljenja i podataka važnih za odlučivanje.

**Članak 11.**

Povjerenstvo za upis i ravnateljica dužni su dostaviti podatke o rezultatima upisa Upravnom vijeću vrtića i pravodobno izvijestiti Osnivača vrtića.

Upravno vijeće donosi Odluku o upisu koja sadrži:

* broj prihvaćenih zahtjeva za upis djece u vrtić
* broj odbijenih zahtjeva za upis djece u vrtić
* broj slobodnih mjesta u programima vrtića nakon utvrđenih rezultata upisa (ukoliko postoje)

**Vrtić je dužan u roku od 30 dana od isteka roka za podnošenje zahtjeva za upis u vrtić objaviti Odluku o upisu djece u Dječji vrtić Ploče.**

Odluka o upisu objavljuje se na svim oglasnim pločama centralnog i područnih vrtića i mrežnoj stranici vrtića.

Uz Odluku o upisu objavljuje se :

• lista upisane djece s popisom djece (identifikacijski broj – broj zaprimljenog zahtjeva i broj ostvarenih bodova – za djecu koja se prvi put upisuju u vrtić)

• lista djece koja nisu upisana u vrtić s popisom djece (identifikacijski broj – broj zaprimljenog zahtjeva i broj ostvarenih bodova)

Na oglasnoj ploči centralnog vrtića, uz rezultate upisa, dostupan je i Pravilnik o upisu djece u Dječji vrtić Ploče.

**Članak 12.**

Sukladno Državno pedagoškom standardu predškolskog odgoja i naobrazbe, u odgojno-obrazovne skupine s redovitim programom uključuju se, na temelju mišljenja stručnog povjerenstva (osnovanog po propisima iz socijalne skrbi), mišljenja stručnih suradnika (psihologa i pedagoga), ravnatelja vrtića kao i odgovarajućih medicinskih i drugih nalaza, mišljenja i rješenja nadležnih tijela, ustanova i vještaka, i to:

* djeca s lakšim teškoćama koja s obzirom na vrstu i stupanj teškoće, uz osiguranje potrebnih specifičnih uvjeta mogu svladati osnove programa s ostalom djecom u skupini, a uz osnovnu teškoću nemaju dodatne teškoće, osim lakših poremećaja glasovno-govorne komunikacije;
* djeca s težim teškoćama uz osiguranje potrebnih specifičnih uvjeta, ako je nedovoljan broj djece za ustroj odgojno-obrazovne skupine s posebnim programom.

Lakšim teškoćama smatraju se:

* slabovidnost,
* nagluhost,
* otežana glasovno-govorna komunikacija,
* promjene u osobnosti djeteta uvjetovane organskim čimbenicima ili psihozom,
* poremećaji u ponašanju i neurotske smetnje (agresivnost, hipermotoričnost, poremećaji hranjenja, enureza – noćno mokrenje, enkompreza – nekontrolirano pražnjenje crijeva, respiratorne afektivne krize), motorička oštećenja (djelomična pokretljivost bez pomoći druge osobe),
* djeca sa smanjenim intelektualnim sposobnostima (laka mentalna retardacija).

Težim teškoćama smatraju se:

* sljepoća,
* gluhoća,
* potpuni izostanak govorne komunikacije,
* motorička oštećenja (mogućnost kretanja uz obveznu pomoć druge osobe ili elektromagnetskog pomagala),
* djeca značajno sniženih intelektualnih sposobnosti,
* autizam,
* višestruke teškoće (bilo koja kombinacija navedenih težih teškoća, međusobne kombinacije lakših teškoća ili bilo koja lakša teškoća u kombinaciji s lakom mentalnom) retardacijom.

**Članak 13.**

Veći broj djece od broja utvrđenog pedagoškim standardom i mjerilima za upis djece u pojedinu skupinu može biti upisan jedino uz suglasnost Osnivača, ukoliko je Osnivač prethodno osigurao uvjete i proširio postojeće kapacitete vrtića za prihvat većeg broja djece.

Inicijativu za otvaranje nove skupine / skupina pokreće Upravno vijeće vrtića, na prijedlog ravnateljice.

Odluku o otvaranju nove skupine / skupina donosi predstavnik Osnivača vrtića – Gradonačelnik Grada Ploča.

**Članak 14.**

Protiv Odluke o rezultatima upisa podnositelji/ice zahtjeva imaju pravo žalbe.

Žalba se podnosi Upravnom vijeću Vrtića u roku od 15 dana od dana objavljivanja Odluke o upisu djece u Dječji vrtić Ploče.

**Članak 15.**

O žalbi odlučuje Upravno vijeće u roku od 15 dana od dana isteka roka za podnošenje žalbe.

Žalbu koja nije pravovremena i koju nije podnijela ovlaštena osoba (roditelj/skrbnik djeteta), Upravno vijeće će odbaciti.

Odlučujući o žalbi Upravno vijeće može žalbu:

- odbaciti kao neosnovanu

- potvrditi Odluku o rezultatima upisa

- uvažiti žalbu ukoliko je smatra osnovanom na način da se žalitelju/ici odredi novi broj

bodova

**Odluka Upravnog vijeća donesena povodom žalbe je konačna**.

**Članak 16.**

Po završetku žalbenog postupka utvrđuje se lista upisane djece – za djecu koja su upisana u vrtić i lista odbijenih zahtjeva za upis djece u dječji vrtić – za djecu koja ne mogu biti upisana u vrtić.

Obje liste objavljuju se na oglasnoj ploči centralnog vrtića i mrežnim stranicama vrtića.

**Članak 17.**

Na temelju liste upisane djece djeca se upisuju u odgojno-obrazovne skupine, sukladno organizaciji rada za koju je zadužena ravnateljica vrtića.

**Članak 18.**

Formirane odgojno- obrazovne skupine sa popisom djece (identifikacijski broj – broj zaprimljenog zahtjeva) i imenima odgojitelja – voditelja skupine objavljuju se na oglasnim pločama Centralnog i Područnih vrtića, najmanje tri dana prije početka pedagoške godine.

**Članak 19.**

Tijekom pedagoške godine Dječji vrtić Ploče objavljuje oglas za naknadne upise u periodu od rujna do ožujka pedagoške godine ukoliko ima slobodnih kapaciteta.

Ako više djece ostvari jednak zbroj bodova za upis u isti program i istu odgojnu skupinu , prednost pri upisu ostvaruje dijete starije kronološke dobi.

Nakon provedenih naknadnih upisa, o upisu odlučuje ravnateljica i donosi Odluku o upisu.

U iznimnim slučajevima koji se nisu mogli predvidjeti ( smrt roditelja i skrbnika, teška bolest roditelja i skrbnika, napuštanje djeteta, iznimno teško socijalno stanje u obitelji i sl.) ravnatelj Vrtića može donijeti Odluku o upisu mimo redovnih i naknadnih upisa**.**

**III. MEĐUSOBNA PRAVA I OBVEZE DAVATELJA I KORISNIKA USLUGA**

**Članak 20.**

**Prava roditelja / skrbnika djeteta – korisnika usluga:**

* prije početka ostvarivanja programa biti upoznat s programom koji dijete pohađa i uvjetima pod kojim se on ostvaruje te koja su prava i obveze korisnika usluga u svezi s ostvarivanjem programa;
* putem individualnih razgovora i roditeljskih sastanaka biti redovito obaviješten o razvoju i napredovanju djeteta te biti uključen u različite oblike suradnje roditelja i vrtića;
* sudjelovati u upravljanju dječjim vrtićem na način utvrđen Zakonom i Statutom vrtića, birati i biti biran za predstavnika roditelja u Upravnom vijeću Dječjeg vrtića.

**Članak 21.**

**Dužnosti roditelja / korisnika usluga:**

* prilikom upisa djeteta u vrtić potrebno je podnijeti vrtiću potpunu upisnu dokumentaciju, uz predočenje točnih informacija o karakteristikama i potrebama djeteta koje su važne za njegovu sigurnost i zdravlje tijekom ostvarivanja programa i boravka u vrtiću i platiti upisninu;
* pravovremeno obavijestiti vrtić o promjenama razvojnog statusa djeteta i surađivati s vrtićem u postupcima promjene programa;
* u slučaju značajnijih promjena zdravstvenog ili razvojnog statusa djeteta koje tijekom ostvarivanja programa uoči stručni tim vrtića, obaviti potrebne pretrage i pribaviti mišljenja nadležnih službi te sudjelovati u programu pedagoške opservacije djeteta i utvrđivanju novog prilagođenog individualiziranog programa, ako je to u interesu razvojnih potreba i sigurnosti djeteta, odnosno, sigurnosti i ostvarivanja odgojno-obrazovnog programa za ostalu djecu;
* osobno dovoditi i odvoditi dijete iz odgojne skupine ili pismeno izvijestiti odgojitelja /lje o punoljetnim osobama koje je ovlastio, u slučaju svoje spriječenosti;
* nikada ne puštati dijete samo u vrtić ili ga uzeti iz vrtića bez javljanja odgojitelju (matičnom ili dežurnom);
* ne dovoditi dijete u vrtić bolesno;
* odazivati se pozivima na roditeljske sastanke i druge oblike suradnje s vrtićem u cilju praćenja razvoja i napredovanja djeteta;
* najkasnije do 10- tog u mjesecu uplatiti utvrđeni iznos sudjelovanja roditelja u cijeni programa vrtića;
* u slučaju potrebe ispisa djeteta iz vrtića javiti se ravnateljici vrtića te podmiriti sve dospjele obveze za usluge vrtića.

**Članak 22.**

**Dužnosti Dječjeg vrtića:**

* ustrojiti rad s djecom u jasličnim i vrtićkim skupinama, sukladno propisanom programu i standardu predškolskog odgoja;
* surađivati s obitelji djeteta u cilju praćenja razvoja i napredovanja djeteta;
* osigurati redovito izvještavanje korisnika usluga i njihovo sudjelovanje u upravljanju vrtićem, sukladno Zakonu i Statutu vrtića;
* omogućiti zaštitu pojedinačnih prava korisnika usluga podnošenjem žalbe Upravnom vijeću vrtića;
* upoznati korisnika usluga s pravom vrtića da vrtić može, u slučaju značajnih promjena zdravstvenog stanja ili razvojnog statusa djeteta kojeg uoči stručni tim vrtića, izmijeniti program i uvjete ostvarivanja programa za dijete, s tim da postupak promjene pokreće stručno-razvojna služba, na temelju praćenja stanja i potreba djeteta te na temelju provedene pedagoške opservacije, kao i dodatno obavljenih pretraga i mišljenja nadležnih službi, u interesu zadovoljavanja razvojnih potreba djeteta, njegove sigurnosti te sigurnosti i ostvarivanja odgojno-obrazovnog programa za ostalu djecu;
* upozoriti korisnika usluga da vrtić može otkazati ostvarivanje programa za dijete u slučaju značajnih promjena u razvojnom statusu djeteta, ako ni novi prilagođeni individualizirani program ne zadovoljava razvojne potrebe djeteta;
* u slučaju promjene ili otkazivanja programa uputiti korisnika usluga na daljnje postupanje i institucije koje će primjereno zadovoljiti potrebe djeteta;
* upozoriti korisnika usluga da vrtić zadržava pravo raspoređivanja djeteta iz jedne u drugu odgojno-obrazovnu skupinu, iz jednog u drugi objekt i posebnog organiziranja programa za vrijeme srpnja i kolovoza te u drugim posebnim okolnostima, ukoliko do njih dođe, tijekom pedagoške godine u svrhu racionalizacije poslovanja;
* upozoriti korisnika usluga da vrtić može otkazati ostvarivanje programa djetetu ako korisnik ne plati dospjele obveze u roku od 30 dana od dana dospijeća obveze ili ako korisnik na drugi način prekrši obveze utvrđene ugovorom ili općim aktom dječjeg vrtića;

**Članak 23.**

Prilikom uključivanja djeteta u Vrtić roditelj/skrbnik obvezan je:

- potpisati s Vrtićem Ugovor o međusobnim pravima i obvezama davatelja i korisnika usluga predškolskog odgoja

- potpisati suglasnost o ovlaštenim osobama koje mogu dovoditi i odvoditi dijete iz Vrtića (osim roditelja)

- potpisati suglasnost za izvođenje djece iz ustanove u svrhu provođenja odgojno-obrazovnog rada

- potpisati privolu/suglasnost roditelja/zakonskog zastupnika o korištenju osobnih podataka djeteta u pedagoškoj godini,

- podmiriti dugovanja iz ranijeg razdoblja za korištenje usluga Vrtića.

Ugovorom o uslugama predškolskog odgoja definiraju se međusobna prava i obveze davatelja usluga – vrtića i korisnika usluga – roditelja /skrbnika djeteta, cijena izabranog programa, uvjeti pod kojim korisnik usluga može ostvariti smanjenje ugovorene mjesečne cijene za usluge predškolskog odgoja, opravdane razloge za ispis djeteta iz vrtića tijekom pedagoške godine, vrijeme na koji se ugovor potpisuje.

Ukoliko nisu ispunjene sve naprijed navedene obveze Vrtić zadržava pravo uskratiti korištenje usluga Vrtića.

**IV. ORGANIZACIJA RADA S NOVOUPISANIM POLAZNICIMA VRTIĆA**

**Članak 24**.

Djeca upisana u Dječji vrtić Ploče počinju ostvarivati programe Vrtića od 1. rujna tekuće godine ili tijekom pedagoške godine ako su tada upisani.

Procjenu o načinu uključivanja djece s teškoćama u razvoju u odgojne programe donosi ravnateljica i stručni tim Vrtića.

**Članak 25.**

Djeci se može osigurati prijelaz iz jedne u drugu odgojnu skupinu ukoliko u odgojnoj skupini koja se traži ima slobodnih mjesta.

Vrtić može premjestiti dijete iz jednog u drugi Područni odjel zbog preseljenja roditelja ili nekog drugog objektivnog razloga, ako u tom odjelu postoje uvjeti za prihvat djeteta.

**Članak 26.**

Dijete može biti ispisano iz Vrtića na zahtjev roditelja/skrbnika u slučaju postojanja objektivnih razloga: bolest djeteta (uz preporuku liječnika djeteta za ispis i predočenje zdravstvene potvrde), ostanak roditelja bez posla, preseljenje iz mjesta boravka.

U slučaju opravdanog ispisa djeteta iz vrtića ravnatelj /ica će ispis riješiti odlukom o ispisu djeteta iz vrtića.

**Članak 27.**

Odluka o ispisu djeteta iz Vrtića dostavlja se roditelju nakon što računovodstvo vrtića utvrdi da ne postoji nepodmirenih obveza prema Vrtiću od strane roditelja/skrbnika djeteta.

Ukoliko roditelj/skrbnik prestane koristiti usluge Vrtića, a da prethodno nisu ispisali dijete, dužni su platiti troškove usluga Vrtić za vrijeme do kada ravnatelj vrtića izvrši ispis po službenoj dužnosti.

**Članak 28.**

Vrtić može otkazati pružanje svojih usluga roditeljima/skrbnicima koji se ne pridržavaju odredbi ugovora o međusobnim pravima i obvezama te ne podmiruju mjesečno zaduženje za usluge vrtića, sukladno ugovornim obvezama, najranije 30 dana od dana dospijeća obveze.

Roditelji/skrbnici koji bez opravdanog razloga ne dovedu dijete u roku od 30 dana od početka nove pedagoške godine smatrat će se da su odustali od upisa te će dijete biti ispisano iz Vrtića.

Odluku o ispisu donosi ravnatelj/ica.

**Članak 29.**

Ovaj Pravilnik može s mijenjati i dopunjavati samo na način i u postupku u kojem je i donesen.

**Članak 30.**

Ovaj Pravilnik stupa na snagu 8 dana od dana objave na oglasnoj ploči Vrtića, a biti će objavljen i na mrežnoj stranici vrtića.

**Članak 31.**

Stupanjem na snagu ovog Pravilnika prestaje važiti Pravilnik o upisu djece i mjerilima upisa djece u Dječji vrtić Ploče; KLASA:601-02/17-02/01, UR.BROJ:2165-08-05-17-769

od 14.4.2017. godine i Izmjene i dopune Pravilnika o upisu djece u Dječji vrtić Ploče KLASA:601-02/18-02/01 UR.BROJ:2165-08-05-18-893 Ploče, od 15.06.2018. godine.

Predsjednica UV DV Ploče:

Jelena Medak

Pravilnik o upisu djece u Dječji vrtić Ploče objavljen je na oglasnoj ploči vrtića dana 11.5.2022.

Godine, a primjenjuje se od 20.05.2022. godine.

Ravnateljica DV Ploče:

Edita Mucić Šutić

KLASA:601-02/22-02/01

UR.BROJ:2165-08-05-22-819

Ploče, 10.5.2022. godine